**PRAVILNIK**

**O USLOVIMA I NAČINU ORGANIZOVANJA PRODUŽENOG BORAVKA**

(Objavljen u "Sl. glasniku RS", br. 109 od 17. decembra 2024)

**Član 1.**

     Ovim pravilnikom propisuju se prostorni, materijalno-tehnički i kadrovski uslovi, način organizovanja produženog boravka i boravka u osnovnoj školi i školi za djecu sa smetnjama u razvoju (u daljem tekstu: škola) i okvir za izradu programa produženog boravka.

**Član 2.**

     Škola, u okviru svojih mogućnosti, a ukoliko ispunjava uslove propisane Zakonom o osnovnom vaspitanju i obrazovanju (u daljem tekstu: Zakon) i ovim pravilnikom, može organizovati produženi boravak, boravak i program za djecu u godini pred polazak u školu.

**Član 3.**

     (1) Produženi boravak je poseban oblik organizovanog vaspitno-obrazovnog rada sa učenicima u školi, prije i/ili nakon završetka nastave, koji podrazumijeva podršku učenicima u ostvarivanju planiranih ishoda učenja kroz jezičko-komunikacijske, matematičko-logičke, socioemocionalne, umjetničke i fizičko-zdravstvene aktivnosti.  
     (2) Rad u produženom boravku realizuje se na osnovu programa produženog boravka (u daljem tekstu: program rada) koji donosi škola za svaku školsku godinu.  
     (3) Program rada iz stava 2. ovog člana realizuje se pod rukovodstvom voditelja produženog boravka.  
     (4) Boravak je oblik rada sa učenicima poslije organizovanja nastave do dolaska organizovanog prevoza tokom kojeg se pod rukovodstvom voditelja boravka odvijaju različite aktivnosti predviđene programom rada boravka, koji donosi škola za svaku školsku godinu.

**Član 4.**

     (1) Da bi škola organizovala produženi boravak, potrebno je da, u skladu sa ovim pravilnikom, propisom koji se odnosi na normative i standarde za finansiranje osnovnih škola i propisom koji se odnosi na standarde rada nastavnika, stručnih saradnika i ostalih vaspitno-obrazovnih radnika, obezbijedi:  
     1) prostorne, materijalno-tehničke i kadrovske uslove,  
     2) ishranu,  
     3) program rada i  
     4) dokaz o odgovarajućem broju zainteresovanih učenika za produženi boravak.  
     (2) Da bi škola organizovala boravak potrebno je da, u skladu sa ovim pravilnikom, propisom koji se odnosi na normative i standarde za finansiranje osnovnih škola i propisom koji se odnosi na standarde rada nastavnika, stručnih saradnika i ostalih vaspitno-obrazovnih radnika, obezbijedi:  
     1) materijalno-tehničke, prostorne i kadrovske uslove,  
     2) program rada u boravku i  
     3) dokaz o odgovarajućem broju zainteresovanih učenika za boravak.

**Član 5.**

     (1) Prostorije u kojima se organizuje produženi boravak treba da omoguće funkcionalnu organizaciju, da budu bezbjedne za boravak, osvijetljene i zagrijane, uredne, da se redovno provjetravaju, da nude sve što uzrasne karakteristike učenika zahtijevaju i da su u funkciji aktivnosti koje se realizuju.  
     (2) Prostorije u kojima se organizuje produženi boravak, pored navedenog u stavu 1. ovog člana, treba da omoguće učenicima slobodu kretanja i rada, samostalnost u radu, ispoljavanje sposobnosti i talenta, pjevanje, igranje i slušanje muzike, druženje, sportske igre, društvene igre, aktivan i pasivan odmor, da odražavaju koncept fleksibilno uređenih prostora za učenje, igru, relaksaciju i druge aktivnosti predviđene programom rada.  
     (3) Prostorije u kojima se organizuje produženi boravak treba da ispunjavaju osnovna ekološka i estetska mjerila, odnosno da budu adekvatno uređene i ukrašene da bi bile prijatne i ugodne za boravak učenika, sa namještajem koji je ergonomski prilagođen i primjeren uzrastu učenika.  
     (4) Higijensko-tehnički uslovi u prostorijama predviđenim za produženi boravak treba da budu u skladu sa propisima koji uređuju sanitarnu oblast.  
     (5) Prostorije iz stava 1. ovog člana mogu biti višenamjenske i treba da sadrže prostor koji omogućava:  
     1) podršku učenicima u učenju,  
     2) slobodne aktivnosti,  
     3) aktivni i pasivni odmor,  
     4) serviranje i konzumiranje hrane,  
     5) odlaganje učeničkih stvari.  
     (6) U postojećim školskim objektima moguće je izgraditi namjenski prostor za produženi boravak.  
     (7) Ukoliko škola nema uslove za izgradnju namjenskih prostorija, prostorije kojima škole trenutno raspolažu mogu se prilagoditi namjeni produženog boravka.  
     (8) Prostorni uslovi propisani ovim članom odnose se i na boravak, u mjeri u kojoj zadovoljavaju realizovanje aktivnosti predviđenih programom rada u boravku.

**Član 6.**

     (1) Prostor koji omogućava podršku učenicima u učenju treba da bude opremljen stolovima i stolicama ergonomski prilagođenim i primjerenim uzrastu učenika, koji se koriste za potrebe učenja, ali i za druge aktivnosti predviđene programom rada.  
     (2) Unutrašnji prostor koji omogućava slobodne aktivnosti treba da bude opremljen tehničkim pomagalima koja su neophodna za realizovanje slobodnih aktivnosti predviđenih programom rada, didaktičkim sredstvima i pomagalima, raznovrsnim materijalima sa zvučnim i zvučno-vizuelnim sadržajima, igračkama, priborom za kreativni i stvaralački rad, a koja su u funkciji aktivnosti koje se realizuju.  
     (3) Slobodne aktivnosti se mogu organizovati i u školskom dvorištu, fiskulturnoj sali, školskoj biblioteci ili drugim prostorijama u školi, a koje mogu biti u funkciji aktivnosti predviđenih programom rada.  
     (4) Prostor koji omogućava aktivan odmor treba da bude opremljen nastavnim sredstvima i didaktičkim materijalima koji su u funkciji aktivnosti koje doprinose aktivnom odmoru učenika.  
     (5) Prostor koji omogućava pasivan odmor treba biti opremljen strunjačama, jastucima, spužvama i slično.  
     (6) Za potrebe pravilne i zdrave ishrane učenika neophodno je obezbijediti prostor koji omogućava serviranje i konzumiranje hrane. Prostor za serviranje hrane treba da bude opremljen stolovima i stolicama i treba da zadovoljava sve zdravstvene i higijensko-sanitarne uslove.  
     (7) Neophodan je i prostor koji omogućava odlaganje učeničkih stvari u kojem bi učenici odlagali svoje stvari.  
     (8) Sanitarni čvor treba da ima NJC kabine i umivaonik koji su prilagođeni uzrastu učenika, te dovoljne količine tečnog sapuna, toaletnog papira i papirnih ubrusa.  
     (9) Ukoliko škola nema mogućnost da obezbijedi poseban sanitarni čvor za učenike u produženom boravku, učenici će koristiti postojeće sanitarne čvorove u školi.  
     (10) U opremanje prostora škola može aktivno uključiti i roditelje na način da dijete može donijeti omiljenu igračku, knjigu i drugo.  
     (11) Prostorni uslovi propisani ovim članom odnose se i na boravak, u mjeri u kojoj zadovoljavaju realizovanje aktivnosti predviđenih programom rada u boravku.

**Član 7.**

     (1) Poslove voditelja produženog boravka u okviru 40-časovne radne sedmice utvrđuje škola aktom kojim se uređuje organizacija i sistematizacija radnih mjesta, a u skladu sa Zakonom i pravilnikom kojim se propisuju standardi rada nastavnika, stručnih saradnika i ostalih vaspitno-obrazovnih radnika u osnovnoj školi.  
     (2) Broj voditelja produženog boravka, radnika za održavanje čistoće i radnika za serviranje hrane i njihova norma propisana je pravilnikom kojim se utvrđuju normativi i standardi za finansiranje osnovnih škola.  
     (3) Radno vrijeme voditelja produženog boravka angažovanog na puno radno vrijeme je osam sati dnevno, od kojih je najmanje šest sati neposrednog rada sa učenicima.  
     (4) Škola određuje radno vrijeme produženog boravka u okviru radnog dana u skladu sa potrebama svih zainteresovanih strana.  
     (5) Poslove voditelja boravka u okviru 40-časovne radne sedmice utvrđuje škola aktom kojim se uređuje organizacija i sistematizacija radnih mjesta, a u skladu sa Zakonom.  
     (6) Broj voditelja boravka i njihova norma propisana je pravilnikom kojim se utvrđuju normativi i standardi za finansiranje osnovnih škola.  
     (7) Škola određuje radno vrijeme boravka u okviru radnog dana.  
     (8) Boravak djece zavisi od njihovog rasporeda u redovnoj nastavi i vannastavnim aktivnostima i vremena dolaska organizovanog prevoza.

**Član 8.**

     (1) Učenicima u produženom boravku potrebno je osigurati najmanje jedan topli obrok i užinu.  
     (2) Ishrana učenika u produženom boravku treba da bude u skladu sa standardima i normativima zdrave ishrane propisanim pravilnikom kojim se definiše ishrana u osnovnoj školi.

**Član 9.**

     (1) Roditelj, staratelj, odnosno usvojitelj (u daljem tekstu: roditelj) učenika zainteresovan za produženi boravak sa školom potpisuje ugovor kojim se definišu obaveze škole i roditelja koje se odnose na organizovanje i rad produženog boravka.  
     (2) Ugovor iz stava 1. ovog člana može biti:  
     1) ugovor sa uključenom ishranom i  
     2) ugovor bez uključene ishrane.  
     (3) Roditelj se, na dobrovoljnoj osnovi, opredjeljuje o ugovoru iz stava 2. ovog člana.  
     (4) Roditelj koji sa školom potpiše ugovor sa uključenom ishranom, sa izabranim dobavljačem za ishranu, potpisuje individualni ugovor kojim se definišu način i rokovi plaćanja troškova ishrane.  
     (5) Učenicima čiji roditelj potpiše ugovor sa uključenom ishranom škola, putem izbora dobavljača hrane, obezbjeđuje najmanje jedan topli obrok i užinu, u skladu sa standardima i normativima zdrave ishrane.  
     (6) Dobavljač hrane mora zadovoljavati higijensko-sanitarne uslove i imati relevantne sertifikate za kontrolu kvaliteta hrane i namirnica.  
     (7) Škola treba upoznati roditelja sa sedmičnim jelovnikom ishrane učenika u produženom boravku koji treba da bude istaknut na oglasnoj tabli škole ili na internetstranici škole.  
     (8) Roditelj koji potpiše ugovor bez uključene ishrane obezbjeđuje sam obroke djetetu u produženom boravku, koji bi trebalo da budu u skladu sa standardima i normativima zdrave ishrane.  
     (9) Roditelj snosi i ostale troškove produženog boravka po osnovu obaveza definisanih ugovorom.  
     (10) Pod ostalim troškovima iz stava 9. ovog člana podrazumijevaju se troškovi koji se odnose na obezbjeđivanje nastavnih sredstava, didaktičkog materijala, edukativnih igara i pribora za rad koji se koristi za realizovanje programa rada.

**Član 10.**

     (1) Direktor škole formira komisiju za izbor dobavljača hrane (u daljem tekstu: komisija).  
     (2) Komisiju čine tri člana, i to:  
     1) predsjednik savjeta roditelja,  
     2) sekretar škole i  
     3) stručni saradnik škole.  
     (3) Komisija iz stava 2. ovog člana priprema javni poziv za izbor dobavljača hrane za produženi boravak.  
     (4) Javni poziv se objavljuje na oglasnoj tabli škole i upućuje na najmanje dvije adrese dobavljača hrane.  
     (5) Škola može javni poziv oglasiti i na internetstranici škole i u drugim sredstvima javnog informisanja.  
     (6) U javnom pozivu treba da bude navedeno sljedeće:  
     1) opis usluge koju će pružati dobavljač hrane;  
     2) period izvršenja usluge;  
     3) vrsta i broj obroka;  
     4) uslovi koje dobavljači hrane moraju zadovoljiti da bi učestvovali u javnom pozivu;  
     5) rok za podnošenje ponude;  
     6) adresa i način dostavljanja ponude;  
     7) kriterijum za izbor:  
     1. ukupna cijena ponude.  
     (7) Komisija iz stava 2. ovog člana na osnovu kriterijuma za izbor iz stava 6. tačka 7) ovog člana sačinjava i dostavlja prijedlog za izbor dobavljača hrane direktoru škole.  
     (8) Direktor škole, na osnovu prijedloga iz stava 7. ovog člana, odlučuje o izboru dobavljača hrane.  
     (9) Dobavljač hrane koji je nezadovoljan odlukom direktora može uložiti prigovor školskom odboru.

**Član 11.**

     (1) Program produženog boravka treba da je u korelaciji sa nastavnim programom.  
     (2) Programom produženog boravka predviđena su sljedeća područja:  
     1) podrška učenicima u učenju,  
     2) slobodne aktivnosti,  
     3) aktivni i pasivni odmor.  
     (3) Podrška učenicima u učenju podrazumijeva izradu domaćih zadataka, uvježbavanje, proširivanje, produbljivanje i ponavljanje obrađenih nastavnih sadržaja.  
     (4) Slobodne aktivnosti obuhvataju:  
     1) jezičko-komunikacijske aktivnosti,  
     2) matematičko-logičke aktivnosti,  
     3) socioemocionalne aktivnosti,  
     4) umjetničke aktivnosti,  
     5) fizičko-zdravstvene aktivnosti,  
     6) aktivnosti po izboru škole koje zavise od lokalnih i školskih uslova.  
     (5) Aktivan i pasivan odmor obuhvata raznovrsne aktivnosti koje se neposredno vezuju za pravilan rast i razvoj i slobodno vrijeme: druženje, igre u školskom dvorištu, boravak na svježem vazduhu, odmor, zabavu, razonodu, sportske igre, društvene igre, slušanje muzike, a s ciljem rekreacije, relaksacije i uspostavljanja pozitivnog raspoloženja i dječje psihofizičke ravnoteže.  
     (6) Okvir za izradu programa produženog boravka nalazi se u Prilogu 1 ovog pravilnika i čini njegov sastavni dio.  
     (7) Program produženog boravka i okvir za izradu programa produženog boravka propisan ovim članom odnosi se i na boravak, u mjeri u kojoj zadovoljava potrebe, uzrast i interesovanja učenika uključenih u boravak.

**Član 12.**

     (1) Škola prilikom upisa učenika u prvi razred informiše roditelje o mogućnosti organizovanja produženog boravka, prikuplja podatke o zainteresovanosti i o načinu ishrane u produženom boravku.  
     (2) Škola blagovremeno informiše roditelje o boravku i prikuplja podatke o zainteresovanosti roditelja za uključivanje učenika u boravak.  
     (3) Roditelji se pisanim putem izjašnjavaju da su zainteresovani da dijete bude uključeno u produženi boravak ili boravak.  
     (4) U slučajevima kada je zainteresovanost roditelja za uključivanje djece u produženi boravak veća od prostornih uslova škole propisanih članom 5. ovog pravilnika, škola se rukovodi sljedećim redoslijedom:  
     1) učenici čija su oba roditelja u stalnom radnom odnosu, a to se dokazuje potvrdama o zaposlenju,  
     2) učenici upisani u prvi razred škole,  
     3) učenici drugog razreda škole,  
     4) učenici trećeg razreda škole.  
     (5) U slučajevima kada je zainteresovanost roditelja veća od prostornih uslova škole, osnovna škola za djecu sa smetnjama u razvoju se rukovodi sljedećim redoslijedom:  
     1) da je učenik prve trijade/nivoa,  
     2) da je učenik druge trijade/nivoa,  
     3) da je učenik treće trijade/nivoa.

**Član 13.**

     (1) Broj učenika u grupi u produženom boravku i boravku u osnovnoj školi je od 18 do 30 učenika.  
     (2) Ukoliko osnovna škola ima uslove samo za jednu grupu učenika, broj učenika ne može biti manji od 15.  
     (3) Broj učenika u grupi u produženom boravku i boravku u osnovnoj školi za djecu sa smetnjama u razvoju je od osam do deset učenika.  
     (4) Ukoliko škola nema prostorne uslove za organizovanje više grupa, a postoji zainteresovanost roditelja, broj učenika u grupi može biti i veći od maksimalnog broja učenika propisanog st. 1. i 3. ovog člana za najviše pet učenika.  
     (5) Grupe učenika u produženom boravku i boravku mogu biti formirane od učenika jednog ili više razreda.  
     (6) Škola obavještava Ministarstvo prosvjete i kulture o svakoj promjeni u produženom boravku i boravku koja se odnosi na broj učenika ili na radnike angažovane u produženom boravku i boravku.

**Član 14.**

     (1) Za učenike uključene u produženi boravak i boravak koriste se dnevnik rada za produženi boravak i dnevnik rada za boravak, koji su propisani pravilnikom kojim se propisuje pedagoška dokumentacija, evidencija i obrasci javnih isprava.  
     (2) Voditelji produženog boravka i boravka dnevnike rada popunjavaju svakodnevno za svaku grupu u produženom boravku i boravku.

**Član 15.**

     Stupanjem na snagu ovog pravilnika prestaje da važi Pravilnik o načinu organizovanja proširenog programa ("Službeni glasnik Republike Srpske", br. 37/19, 13/20 i 72/21).

**Član 16.**

     Ovaj pravilnik stupa na snagu osmog dana od dana objavljivanja u "Službenom glasniku Republike Srpske".  
     Broj: 07.041/020-2854-3/22  
     4. decembar 2024. godine, Banja Luka  
     Ministar, Željka Stojičić, s.r.  
     PRILOG 1  
     OKVIR ZA IZRADU PROGRAMA RADA U PRODUŽENOM BORAVKU  
     Škola donosi Program rada u produženom boravku na osnovu kojeg se realizuje rad produženog boravka. Programom rada u produženom boravku škola u okviru područja predviđenih Zakonom i ovim pravilnikom planira aktivnosti koje će biti realizovane.  
     Program rada treba biti usklađen sa nastavnim programom razreda koji pohađaju učenici uključeni u produženi boravak.  
     Ciljevi programa rada u produženom boravku su:  
     - pružiti podršku učenicima u ostvarivanju planiranih ishoda učenja,  
     - omogućiti boravak ispunjen aktivnostima koje povoljno utiču na razvoj učenikove cjelokupne ličnosti,  
     - podsticati razvoj njegovih vještina (kroz jezičko-komunikacijske, matematičko-logičke, socioemocionalne, umjetničke i fizičko-zdravstvene aktivnosti),  
     - podsticati razvoj radnih navika i samostalnosti pri učenju,  
     - podsticati razvoj higijenskih navika,  
     - podsticati razvoj drugarskih odnosa u grupi,  
     - podsticati razvoj kreativnosti i mašte kod učenika,  
     - pripremati učenika za dalje obrazovanje i cjeloživotno učenje.  
     Realizovanje planiranih aktivnosti u okviru definisanih područja treba planirati na način da se mijenjaju oblici i metode rada, kako ne bi dolazilo do dodatnog opterećenja učenika.  
     Podrška učenicima u učenju  
     U produženom boravku dio vremena treba da se posveti podršci u učenju, kroz različite vidove podrške učeniku (podrška u izradi domaće zadaće, ponavljanje obrađenih nastavnih sadržaja, uvježbavanje i drugo). Podrška treba da bude usmjerena na razvijanje radnih navika učenika i samostalnosti u učenju. Voditelj treba da, u koordinaciji sa nastavnicima razredne nastave, prati obaveze učenika, te da mu pruži podršku za realizaciju tih obaveza. Takođe, voditelj treba da procijeni koje vrijeme je optimalno za izvršavanje tih obaveza, kako ne bi dolazilo do prezasićenosti i preopterećenosti učenika. Voditelj treba da vodi računa o situacijama kada pojedini učenici završe svoje obaveze prije drugih, te treba da budu spremni da učenike dodatno radno angažuju, kako ne bi ometali ostale učenike.  
     Slobodne aktivnosti  
     Slobodne aktivnosti daju mogućnost školi da podstiče razvoj učenikove cjelokupne ličnosti. Slobodne aktivnosti se mogu realizovati kroz: jezičko-komunikacijske aktivnosti, matematičko-logičke aktivnosti, socioemocionalne aktivnosti, umjetničke aktivnosti, fizičko-zdravstvene i aktivnosti po izboru škole. Za realizaciju slobodnih aktivnosti škola će planirati vrijeme (broj sati) za realizaciju tih aktivnosti. U toku dana ne treba dolaziti do ponavljanja predviđenih dnevnih aktivnosti. Kroz slobodne aktivnosti škola može razvijati učenikove vještine, kreativnost, maštu i podsticati pravilan rast i razvoj učenika. Stoga, predviđene aktivnosti treba da budu raznovrsne i primjerene uzrastu. Slobodne aktivnosti treba da budu osmišljene tako da su primjerene grupi učenika sa kojom se realizuju aktivnosti. Slobodnim aktivnostima treba da bude posvećeno više vremena od vremena planiranog za podršku u učenju i za aktivan i pasivan odmor.  
     Aktivni i pasivni odmor  
     Aktivni i pasivni odmor je značajno područje rada u produženom boravku koje omogućuje učenicima relaksaciju i nadoknadu izgubljene energije. Škola će planirati vrijeme pasivnog odmora učenika, te će učenicima, u zavisnosti od njihovih potreba, omogućiti određeni vid pasivnog odmora (sjedenje, ležanje, spavanje i drugo) i aktivnog odmora u skladu sa njihovim interesovanjima.  
     Aktivnom i pasivnom odmoru treba da bude posvećeno više vremena od vremena planiranog za podršku u učenju.  
     Područje rada  
     Planirane aktivnosti  
     Broj sati za planirane aktivnosti (sedmično / godišnje)